Коррупцэм пэщIэтыным теухуауэ аргуэру зэ
Бахъсэн муниципальнэ районым и щIыналъэ администрацэм иджыблагъэ щекIуэкIащ коррупцэм пэщIэтынымкIэ лэжьыгъэхэр къызэрызэгъэпэщыпхъэм, а Iуэхур щIыпIэ унафэр зезыгъакIуэ органхэм зэрыщагъэувам теухуа зэIущIэ. Абы кърагъэблэгъат Бахъсэн муниципальнэ районым и администрацэм и Iэтащхьэм и къуэдзэхэр, администрацэм и управленэхэмрэ къудамэхэмрэ я унафэщIхэр, муниципальнэ къулыкъущIэхэр, районым хиубыдэ къуажэхэм я Iэтащхьэхэр, егъэджэныгъэм, щэнхабзэм, спортым я IуэхущIапIэхэм я лэжьакIуэхэр, хьэрычэтыщIэхэр. ЗэIущIэм апхуэдэу щIэсащ КIуэкIуэ В. М. и цIэр зезыхьэ Къэбэрдей-Балъкъэр мэкъу­мэш университетым тхыдэмрэ философиемкIэ и кафедрэм и профессор Дадашев Алий, Бахъсэн районым и прокурорым и дэIэпыкъуэгъу нэхъыжь Къардэн Валерэ, нэгъуэщIхэри.
Бахъсэн муниципальнэ районым и щIыналъэ администрацэм коррупцэм пэщIэтыным ехьэлIа IуэхухэмкIэ и лэжьакIуэ гупым зэфIагъэкIхэм зэпкърыхауэ тепсэлъыхьащ район администрацэм хабзэхъумэ органхэм ядэлэжьэнымрэ коррупцэм пэщIэтынымкIэ и управленэм и унафэщI Тохъутэмыщ Мухьэмэд.
Iулъхьэ къеIызыххэр къыщIэгъэщынымкIэ нэгъуэщI къэралхэм щыIэ щапхъэхэр къихьащ профессор Дадашев Алий. «ГъащIэм къызэригъэлъагъуэмкIэ, мы хабзэншагъэм папщIэ ягъэува жэуаплыныгъэр гъэткIииным имызакъуэу, мыхьэнэшхуэ иIэщ цIыхухэм хабзэхъумэ органхэм хуащI дзыхьым хэгъэхъуэнми», - жиIащ абы.
Апхуэдэу коррупцэр гъэмэщIэным ехьэлIауэ зэфIэгъэкIыпхъэу къалъытэхэр утыку кърахьащ Бахъсэн районым и прокурорым и дэIэпыкъуэгъу нэхъыжь ­Къардэн Валерэ, Урысейм и МВД-м и ­Бахъсэн район IуэхущIапIэм жыла­гъуэ хабзэр хъумэнымкIэ и унафэщIым и ­къуэдзэ Хьэлэкъул Армед, нэгъуэщIхэри.
Чылар Аринэ, Бахъсэн район администрацэм и пресс-IуэхущIапIэм и унафэщI.
